## La Generalitat autoritza la crema de residus vegetals agrícoles o forestals generats després de la riuada per raons fitosanitàries

*** La mesura extraordinària afecta una sèrie de cultius, com l’ametler o l’alvocat, entre altres
* Han d’estar situats a menys de 500 metres de terreny forestal**

La Conselleria de Medi Ambient, Infraestructures i Territori autoritza, com a mesura extraordinària, la crema de residus vegetals agrícoles o forestals generats després de la riuada per raons fitosanitàries, tal com arreplega el *Diari Oficial de la Generalitat Valenciana* (DOGV).

En concret, es tracta dels residus vegetals arrossegats i depositats durant les inundacions del 29 d’octubre, l’acumulació prolongada dels quals en el temps suposa un problema de sanitat ambiental o fitosanitària, i que, a més, estiguen situats en la zona d’influència forestal (a menys de 500 metres de terreny forestal).

Amb la finalitat d’actuar amb la màxima celeritat per a recuperar la normalitat, la Generalitat considera necessari establir la crema de les restes de vegetació (canyes, arbres, branques, etcètera), generades durant els treballs de recuperació d’infraestructures, de llits, costes, zones urbanes o a conseqüència de l’arrancada de cultius per a replantar o substituir.

Així mateix, s’especifiquen els cultius afectats per esta mesura, com ho són alvocat, ametler, arbustos i arbres ornamentals xicotets, gespa, cítrics, coníferes, cupressàcies, frondoses, fruiters (pinyol, llavor i llenyosos), olivera, ornamentals, hortícoles, herbàcies, palmes, palmera datilera i vinya.

Esta autorització està subjecta a una sèrie de condicions particulars que es poden consultar en el [DOGV](http://https://dogv.gva.es/es/resultat-dogv?signatura=2024/13964).

Fecha: 27/12/2024